Mislukte huurmoord: Modack se lyfwag ook in hofWilliam Booth. (Foto: attorneys.co.za) Moegamat Ziyaad Poole, lyfwag vir die vermeende Kaapse onderwêreld-sleutelfiguur Nafiz Modack, het saam met Moegamat Toufiek Brown, ook bekend as “Bubble”, in die Kaapstadse landdroshof verskyn. Poole is op die klagstaat bygevoeg vir die mislukte huurmoordpoging op die vooraanstaande Kaapse prokureur William Booth. Kol. Katlego Mogale, woordvoerder van die direktoraat vir prioriteitsmisdaadondersoeke (die Valke), sê die hof het die saak vir al ses verdagtes tot 6 Julie 2022 uitgestel. Op die klagstaat saam met Poole en Brown verskyn Modack, Zain Killian, Jacques Cronje en Ricardo Morgan. Die groep staan tereg op verskeie aanklagte waaronder die besit van ongelisensieerde vuurwapens en ammunisie en bendeverwante aanklagte. “Brown en Poole word daarvan verdink dat hulle sentraal gestaan het tot die beplanning en uitvoering van die poging tot huurmoord op Booth op 9 April 2020. Hulle het na bewering reageer in opdrag van Modack.” Maroela Media het vroeër berig drie ander individue het reeds skuld beken op hul aandeel in die huurmoord. Kauthar Brown (Bubbles se vrou), Ebrahim Deare en Riyaad Gasant het skuld beken en hulle is reeds volgens ŉ pleitooreenkoms gevonnis. Klagtes teen Kim Smith is teruggetrek. Modack en Zane Killian staan tereg op aanklag van poging tot moord op Booth en Brown sal by die klagstaat bygevoeg word.